CELEX: 32021R0070
Language: el
Date: 2020-10-23 00:00:00
Title: Κατ’ εξουσιοδότηση κανονισμός (ΕΕ) 2021/70 της Επιτροπής της 23ης Οκτωβρίου 2020 για την τροποποίηση του κατ’ εξουσιοδότηση κανονισμού (ΕΕ) 2018/1229 σχετικά με τα ρυθμιστικά τεχνικά πρότυπα για τη συμμόρφωση προς τη διαδικασία διακανονισμού, όσον αφορά την έναρξη ισχύος του (Κείμενο που παρουσιάζει ενδιαφέρον για τον ΕΟΧ)

27.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 27/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/70 ΤΗΣ ΕΠΙΤΡΟΠΗΣ
         της 23ης Οκτωβρίου 2020
         για την τροποποίηση του κατ’ εξουσιοδότηση κανονισμού (ΕΕ) 2018/1229 σχετικά με τα ρυθμιστικά τεχνικά πρότυπα για τη συμμόρφωση προς τη διαδικασία διακανονισμού, όσον αφορά την έναρξη ισχύος του
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τη βελτίωση του διακανονισμού αξιογράφων στην Ευρωπαϊκή Ένωση και τα κεντρικά αποθετήρια τίτλων και για την τροποποίηση των οδηγιών 98/26/ΕΚ και 2014/65/ΕΕ και του κανονισμού (ΕΕ) αριθ. 236/2012 (1), και ιδίως το άρθρο 6 παράγραφος 5 και το άρθρο 7 παράγραφος 15,
         Εκτιμώντας τα ακόλουθα:
         
                     (1)
                  
                  
                     Στον κατ’ εξουσιοδότηση κανονισμό (ΕΕ) 2018/1229 της Επιτροπής (2) εξειδικεύονται τα μέτρα για την πρόληψη και την αντιμετώπιση της αδυναμίας διακανονισμού και την ενθάρρυνση της συμμόρφωσης προς τη διαδικασία διακανονισμού. Στα μέτρα αυτά περιλαμβάνονται η παρακολούθηση των περιπτώσεων αδυναμίας διακανονισμού, καθώς και η είσπραξη και η διανομή των χρηματικών ποινών για τις περιπτώσεις αδυναμίας διακανονισμού. Στον κατ’ εξουσιοδότηση κανονισμό (ΕΕ) 2018/1229 καθορίζονται επίσης οι λεπτομέρειες όσον αφορά τη λειτουργία της διαδικασίας αγοράς κάλυψης «buy-in».
                  
               
                     (2)
                  
                  
                     Ο κατ’ εξουσιοδότηση κανονισμός (ΕΕ) 2018/1229 πρόκειται να τεθεί σε ισχύ την 1η Φεβρουαρίου 2021.
                  
               
                     (3)
                  
                  
                     Οι συμμετέχοντες στην αγορά ανέφεραν ότι η πανδημία COVID-19 είχε σοβαρό αντίκτυπο στη συνολική υλοποίηση ρυθμιστικών έργων και στην παροχή συστημάτων τεχνολογίας των πληροφοριών (ΤΠ), που είναι αναγκαία για την εφαρμογή του κατ’ εξουσιοδότηση κανονισμού (ΕΕ) 2018/1229 της Επιτροπής. Κατά τη διάρκεια αυτής της πρωτοφανούς περιόδου, τα χρηματοπιστωτικά ιδρύματα επικεντρώνουν τις προσπάθειές τους στην εφαρμογή αποτελεσματικών σχεδίων έκτακτης ανάγκης για τη διασφάλιση της καθημερινής επιχειρησιακής ανθεκτικότητας και της κυβερνοανθεκτικότητας, τα οποία περιόρισαν την ικανότητα ΤΠ των ιδρυμάτων να εκτελούν ορισμένα πολύπλοκα έργα, συμπεριλαμβανομένων εκείνων που απαιτούνται για τη συμμόρφωση με τις απαιτήσεις συμμόρφωσης προς τη διαδικασία διακανονισμού, οι οποίες προβλέπονται στον κατ’ εξουσιοδότηση κανονισμό (ΕΕ) 2018/1229. Η εφαρμογή των εν λόγω απαιτήσεων από τα ΚΑΤ, τους συμμετέχοντες σε αυτά και τους πελάτες τους, υπό αυτές τις συνθήκες, θα μπορούσε να οδηγήσει σε αυξημένο κίνδυνο στη χρηματοπιστωτική αγορά αντί να τον μετριάσει. Επομένως, είναι σκόπιμο να δοθεί περισσότερος χρόνος στα εν λόγω ενδιαφερόμενα μέρη, για να ολοκληρώσουν τις αναγκαίες προετοιμασίες που απαιτούνται για την εφαρμογή των απαιτήσεων συμμόρφωσης προς τη διαδικασία διακανονισμού. Λαμβάνοντας υπόψη τον πρωτοφανή χαρακτήρα της κατάστασης που δημιουργήθηκε από την πανδημία COVID-19, και τις αναγκαίες αλλαγές στα συστήματα, στις οποίες θα πρέπει να προβούν τα ΚΑΤ, οι συμμετέχοντες σε αυτά και οι πελάτες τους προκειμένου να συμμορφωθούν με τις διαφορετικές απαιτήσεις συμμόρφωσης προς τη διαδικασία διακανονισμού, απαιτείται περαιτέρω αναβολή, κατά ένα έτος, της τρέχουσας έναρξης ισχύος του κατ’ εξουσιοδότηση κανονισμού (ΕΕ) 2018/1229.
                  
               
                     (4)
                  
                  
                     Ως εκ τούτου, ο κατ’ εξουσιοδότηση κανονισμός (ΕΕ) 2018/1229 θα πρέπει να τροποποιηθεί αναλόγως.
                  
               
                     (5)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ESMA) στην Επιτροπή.
                  
               
                     (6)
                  
                  
                     Η ESMA δεν διενήργησε ανοικτή δημόσια διαβούλευση, καθώς θα ήταν πολύ δυσανάλογη, δεδομένου του πεδίου εφαρμογής και των αναμενόμενων επιπτώσεων από την αναβολή της έναρξης ισχύος του κατ’ εξουσιοδότηση κανονισμού (ΕΕ) 2018/1229. Η ESMA έλαβε υπόψη τις παρατηρήσεις που είχαν διατυπωθεί προηγουμένως από τους συμμετέχοντες στην αγορά όσον αφορά την προετοιμασία για την εφαρμογή του εν λόγω κανονισμού. Επιπλέον, σε αυτές τις απρόβλεπτες περιστάσεις, είναι επείγον να παρασχεθεί ασφάλεια δικαίου ως προς μια νέα ημερομηνία έναρξης ισχύος του κατ’ εξουσιοδότηση κανονισμού (ΕΕ) 2018/1229, προκειμένου οι συμμετέχοντες στην αγορά να προετοιμαστούν για την εφαρμογή του κανονισμού αυτού. Η ESMA προέβη, ωστόσο, σε ανάλυση του ενδεχόμενου συναφούς κόστους και οφέλους από την αναβολή της έναρξης ισχύος του κατ’ εξουσιοδότηση κανονισμού (ΕΕ) 2018/1229, και ζήτησε τις συμβουλές της ομάδας συμφεροντούχων κινητών αξιών και αγορών, η οποία έχει συσταθεί βάσει του άρθρου 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (3). Για την κατάρτιση των σχεδίων ρυθμιστικών τεχνικών προτύπων, η ESMA συνεργάστηκε επίσης με τα μέλη του Ευρωπαϊκού Συστήματος Κεντρικών Τραπεζών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 42 του κατ’ εξουσιοδότηση κανονισμού (ΕΕ) 2018/1229 αντικαθίσταται από το ακόλουθο κείμενο:
            
               
                  «Άρθρο 42
                  Έναρξη ισχύος
                  Ο παρών κανονισμός αρχίζει να ισχύει την 1η Φεβρουαρίου 2022.».
               
            
         
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 23 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 257 της 28.8.2014, σ. 1.
         
            (2)  Κατ’ εξουσιοδότηση κανονισμός (ΕΕ) 2018/1229 της Επιτροπής, της 25ης Μαΐου 2018, για τη συμπλήρωση του κανονισμού (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τη συμμόρφωση προς τη διαδικασία διακανονισμού (ΕΕ L 230 της 13.9.2018, σ. 1).
         
            (3)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).